गोदान दिल्ली , 3 अक्टबर : मुलुगनि गुबुन गुबुन हादतफोरनि गेजेराव भारतयाव दासान्दि कभिड - 19 नि गोसारनाया गिथावनायै सोलिगासिनो दं । सुलुंनिफ्राय मिथिनाय बादिब्ला दासिम भारतयाव कभिड - 19 जो सन्देरजानाय सुबुंफोरनि अन्जिमाया 64 लाखनि बांसिन जाबाय । बेजों लोगोसे 53 लाखनिख्रुइबो बांसिन सुबुंफोरा फाहामथाय लानायनि गेजेरजों मोजां हालोदआव फैफिन्नो हादों । हादतयाव कभिड - 19 नि गोसारनायखौ होबथानो थाखाय सरकारजों लोगोसे गुबुन गुबुन बिगियान एजेन्सिफोरा भेक्सिन दिहुन्नायनि फार्से नांथाबबाय थानायनि अनगायैबो कभिडनिफ्राय रैखाथि मोन्नायनि माखासे गोनां मुवा - बेसादफोरखौ दिहुन्नायनि फार्सेनो नांथाबगासिनो दं । बेनि गेजेराव रिलाइन्स लाइफ साइन्जेसआ मोनसे रैखाथि गोनां आरटि - पिसिआर किट दिहुन्नो थाखाय थियारि जादों । सुलुंनि बादिब्ला बे किटनि गेजेरजों 2 घन्टानि गेजेरावनो सुबुंनि देहायाव थानाय कभिड भाइरासखौ मिथिनो हागोन । रिलाइन्स कम्पानीनि बिबानगिरि सुलुंनि बादिब्ला दासान्दि आरटि , पिसिआर टेस्ट खालामनायनि गेजेरजों कभिड - 19 सन्देरनायखौ मिथिनो थाखाय 24 घन्टा सम नांगौ । बेबायदि जेंनाखौ नोजोर होनानै मुकेश आम्बानीनि दैदेन्नाय रिलाइन्स कम्पानीया 2 घन्टानि गेजेरावनो मिथिनो हानाय किटखौ दिहुन्नो थांखि लादों । इन्डियान काउन्सिल फर मेडिकेल रिसार्च सुंदयै आइसिएमआरआ कभिड - 19 खौ थाबैनो हमदांनो हानाय बादियै कम्पानीनि थांखि लानायखौ गनायथि होनायबो जादों । नाथाय दासिम काउन्सिलआ बे किटनि डिजाइनखौ खालामाखै । हादतयाव सानफ्रामबो कभिड - 19 जों सन्देरजानाय गोदान - गोदान पजिटिभ केसखौ मोन्नो हानानै दासिम 63 लाखनिबो बांसिन सुबुंफोरा भुगिनांनानै थानायनि गेजेराव जिउ गोमानाय सुबुंफोरनि अन्जिमाया 1 लाख जाहैबाय । 
हादतयाव कभिडजों सन्देर जानाय पजिटिभ केसआ 63 लाखनि बांसिन जाहैबाय